Рапсодия

**Рапсодия** (греч. ῥαψῳδία - rhapsodia) означує:

• *епску писню* у старогреческей поезиї хтору шпивал *рапсод* (греч. *rhapsodos*) шпивач, рецитатор и поета у старей Греческей. 

• означує и *музичнo-вокалну* лєбо найчастейше *инструменталну* композицию у чиїм музичним змисту як основу похасновани народни мотиви, лєбо є компонована у духу народней музики.

Историйно, перши познати рапсод бул Гомер, и шицким школяром позната його кнїжка *Гомерова Илияда*. После нього шлїдбенїки предлужели писац у його стилу а при вигваряню поезиї провадзело ше их на инструментох гарфа и лира.

Слово рапсодия походзи зоз греческого: *ραψωδος,- рхапсоидос*, рецитатор епскей поезиї (рапсодиста), а у Европи ше хаснує од 16. вику за литературни форми, нє лєм епски писнї, алє и зборнїки рижних записох а познєйше, и велїх других хтори виражую екстраваґандни чувства. У 18. вику, литературни рапсодиї ше першираз повязую зоз музику; *Musicalische Rhapsodien* (1786) Кристияна Фридриха, Даниєла Шубарта, *Зборнїк зоз провадзеньом клавира*, вєдно зоз даскельо соло композициями. 

Перши соло клавирски композициї зоз назву рапсодия були *Петнац рапсодиї* чешского композитора Вацлава Яна Томашека, од хторих ше перша у явносци зявела 1810. року. Тиж исную и вокални приклади рапсодиї; позната Й. Брамса *Алт рапсодия*, оп. 53 (1869. рок).

Рапсодия у музики то дїло зоз єдним мелодийским рушаньом, хторе и епизодичне, алє интеґроване, шлєбодного цеку, зоз контрастнима розположенями, музичного колориту и тоналитету. Форма рапсодиї найчастейше писана у шлєбодним импровизацийним епским стилу и находзиме ю у новшей епохи у другей половки 19. вику и на початку 20, вику кед доживює свой препород. 

Першенствено є инструменталней форми алє може буц и хорска а дакеди аж и вокално-инструментална композиция. Рапсодия доживює препородзенє ознова у 19. вику, под уплївом естетики романтизма, и єй интересованьом за фолклор. З початку була часто наменєна за клавир и здогадовала на фантазию на народни теми (*19 мадярски рапсодиї*  Франца Листа). Познєйше ше рапсодия зоз своїм змистом приблїжела ґу кантатом и писньом (композициї Йоганеса Брамса) зоз солистичнима концертами за клавир и оркестер, (*Рапсодия на українски теми*, Серґея Люпунова, *Рапсодия на Паґанинийову тему* Серґея Рахманїнова, а у стилу блуз музики *Рапсодия у* *белавим* 1924. року Джорджа Ґершвина).

Композиторе зоз бувших югославянских просторох хтори  компоновали рапсодию то: Стеван Христич, Франьо Лотка-Калински, Йован Бандур, Мариян Липовшек.

## Рапсод
То шпивач, рецитатор и поета геройских писньох у старей Греческей. Рапсоди найчастейше путовали од места до места и наступали на рижних сходох и шветочносцох. При сербскому народу подобну улогу мал *[[Ґусли|ґуслар]]*, а при старих Келтох *бард*.

Року 1975. британски рок состав *Queen*  видал ґрандиозни гит *Bohemian Rhapsody* (*Боемска рапсодия)*, бомабасту и вишмейовацку рок композицию, хтора у форми штиродїйней свити, алє у виводзеню рок инструментациї. Без огляду же ю композитор и шпивач Фреди Меркюри (Freddie Mercury) описал як „фалшиву оперу” вона тиж була характеристична як свойофайтова 7-минутова рок кантата лєбо „меґа писня” у трох розличних дїйох (Тарускин 2009. рок, ч. 328). Боемска рапсодия постала єдна зоз найпредаванших британских синґл плочох шицких часох.

## Композиторе и познати рапсодиї

* Гуґо Алфен, *Шведскa рапсодия* ч.1, за оркестер (*Midsommarvaka*)

* Бела Барток, *Рапсодия ч. 1* и *Рапсодия ч. 2*, за виолину и клавир (обробена и за оркестер)

* Йоганес Брамс, *Два рапсодиї, oп. 79*, и Рапсодия у E - duru, oп.119  ч.4, за соло клавир

* Емануел Кабриер, (Шпания), *Рапсодия за оркестер*

* Клод Дебиси, *Премиєрна рапсодия* за калринет и клавир

* Клод Дебиси, *Рапсодия за алт саксофон и оркестер*

* Ерне Дохнян'ї, *Штири рапсодиї оп.11*, за соло клавир

* Джрдж Енеску, *Румунска рапсодия ч. 1 и 2*, за оркестер

* Едвард Ґерман, *Велшска рапсодия* за оркестер

* Джрдж Ґершвин, *Рапсодия у белавим*, *Друга рапсодия* за клавир и оркестер

* Давид Попер, *Мадярска рапсодия*

* Панчо Владиґеров, *Болгарска рапсодия „Вардар”*

* Морис Равел, *Шпанска рапсодия* за оркестер

* Ракф Фуґган Вилиамс, *Нортфолк рапсодия ч.1*, за оркестер

## Вонкашня вяза

* Anon. n.d. "166: Queen, Bohemian Rhapsody". Rolling Stone Music: 500 Greatest Songs of All Time (Accessed 9 April 2013).

* Kennedy, Michael (ed.). 2006. "Rhapsody". The Oxford Dictionary of Music, second edition, revised. Associate editor, Joyce Bourne. Oxford and New York: Oxford University Press. ISBN 9780198614593. 
* Brahms - Rhapsody Op.119 No.4 (Nelson Freire, piano) youtube.com  

## Референци

Катеґория:Музика
Катеґория:Музични форми
Катеґория:Музични термини